Mestská časť Bratislava – Nové Mesto
––––––––––––––––––––––––––––––––––––––––––––––––––––––––

Materiál na rokovanie
Miestneho zastupiteľstva
Dňa 6. 11. 2008                                                                      

                                              Návrh

na odsúhlasenie finančného krytia realizácie projektových zámerov:
„Revitalizácia verejného priestranstva Nová doba“ a „Revitalizácia verejného priestranstva Kramáre I – Jahodová“ z rozpočtu mestskej časti Bratislava – Nové Mesto

––––––––––––––––––––––––––––––––––––––––––––––––––––––––––––––––

Predkladateľ:                                                                     Materiál obsahuje:
–––––––––––-                                                                      ––––––––––––––––
Ing. Ľudovít Kollárik                                                        1. Návrh uznesenia
prednosta                                                                            2. Dôvodovú správu

Spracovateľ:                                                                      Stanovisko právnej skupiny:
–––––––––––                                                                       ––––––––––––––––––––––––
RNDr. Jana Ondrová                                                        - nie je potreba právneho 
ved. ref. miestnych daní                                                      posúdenia

Na rokovanie prizvať:
RNDr. Janu Ondrovú
Ing. Barbaru Beňovú

                                          November 2008

Návrh uznesenia

Miestne zastupiteľstvo 

s c h v a ľ u j e

1. Súhlas s realizáciou projektu „ Revitalizácia verejného priestranstva  Nová doba“   s celkovými výdavkami projektu 34 901 993,27 SKK, požadovanou výškou nenávratného finančného príspevku z Operačného programu Bratislavský kraj v sume 33 126 493,60 SKK, pričom 5% - ná spoluúčasť  mestskej časti je vo výške 1 656 324,68 SKK. 
      
Zároveň schvaľuje súhlas  so zabezpečením financovania celkových výdavkov   tohto projektu  (oprávnených aj neoprávnených) počas celej doby jeho realizácie z vlastných zdrojov.

2. Súhlas s realizáciou projektu „Revitalizácia  verejného priestranstva Kramáre I – Jahodová“ s celkovými výdavkami projektu 8 497 116,33 SKK, požadovanou výškou nenávratného finančného príspevku z Operačného programu Bratislavský kraj v sume 8 053 260, 51 SKK, pričom 5 %- ná spoluúčasť mestskej časti je vo výške 402 663,03 SKK. 

Zároveň schvaľuje súhlas  so zabezpečením financovania celkových výdavkov tohto projektu  (oprávnených aj neoprávnených) počas celej doby jeho realizácie z vlastných zdrojov. 

                                Dôvodová správa 

Miestne zastupiteľstvo na svojom zasadnutí 10. 6. 2008  schválilo uznesením návrh na realizáciu  3 projektových zámerov:

1.	„Revitalizácia verejného priestranstva Nová doba“, 
2.	„Revitalizácia verejného priestranstva Kramáre I – Jahodová“ a
3.	„Revitalizácia verejného priestranstva Bojnická“.

       Tieto zámery priamo vyplývajú z Programu hospodárskeho a sociálneho rozvoja mestskej časti Bratislava – Nové Mesto na roky 2007 – 2013, a to konkrétne z  „Aktivity 9.2 Obnova a rozšírenie verejnej zelene, budovanie parkov a oddychových zón“. Možný zdroj financovania tejto aktivity je Operačný program Bratislavský kraj (OPBK), pričom v prípade schválenia jednotlivých žiadostí o poskytnutie nenávratného finančného príspevku je finančná spoluúčasť   mestskej časti vo výške 5%. 

      Podľa vtedy známych predpokladov sa stanovili výdavky na jednotlivé projekty vo výške 12 445 000 Sk. Vzhľadom na to, že zamýšľanú  realizáciu týchto projektov  Miestne zastupiteľstvo schválilo, začalo sa vo veci konať. Zistilo sa, že zamýšľaný projekt na Bojnickej nespĺňa požiadavky stanovené pre OPBK – Opatrenie 1.1 – Regenerácia sídiel. Zvyšné 2 projekty majú možnosť byť úspešné, preto sa   vypracovali  odborné  posudky na zeleň, zvážili sa možnosti osadenia prvkov pre deti a vypracovali sa projekty. Kalkuláciou sa zistilo, že projekt „Revitalizácie verejného priestranstva  Nová doba“ bude na realizáciu vyžadovať podstatne vyššie finančné náklady, ako sa pôvodne plánovalo. Na základe odborných  posudkov na zeleň s cieľom záchrany platanov v parku bude okrem iného potrebné vybrať zeminu do hĺbky 40 cm a nahradiť ju  novou zeminou.  Preto iba asanácia bola vykalkulovaná na 11,5 mil. Sk, čo je čiastka takmer porovnateľná s pôvodne plánovanými celkovými výdavkami na projekt.  
         Vypočítané celkové výdavky na projekt „ Revitalizácia verejného priestranstva Nová doba“  boli vo výške 34 901 993,27 SKK. Požadovaná výška nenávratného finančného príspevku je stanovená na 33 126 493,60 SKK, pričom 5% spoluúčasť mestskej časti na financovaní projektu je vo výške 1 656 324,68 SKK. 
       Naopak, celkové výdavky na projekt „Revitalizácie  verejného priestranstva Kramáre I – Jahodová“ budú nižšie, ako sa predpokladalo. Kalkuláciou sa zistilo, že celkové výdavky   projektu budú vo výške 8 497 116,33 SKK, pričom požadovaná výška nenávratného finančného príspevku je 8 053 260,51 SKK.  Finančná spoluúčasť mestskej časti vo výške 5%  je vypočítaná na sumu 402 663,03 SKK.
        
        Ako prílohu žiadosti je nutné doložiť nielen súhlas s realizáciou projektov, ale i  presnú špecifikáciu celkových výdavkov na projekt, požadovanej výšky nenávratného finančného príspevku z Operačného programu Bratislavský kraj i 5% - nej spoluúčasti mestskej časti. Pretože realizácia projektov v prípade získania nenávratného finančného príspevku sa bude finančne zabezpečovať formou postupného preplácania (refundáciou) vynaložených výdavkov na realizáciu jednotlivých krokov po odsúhlasení žiadosti o platbu Ministerstvom výstavby a regionálneho rozvoja SR,  je potrebné  deklarovať uznesením Miestneho zastupiteľstva, že žiadateľ má dostatok finančných prostriedkov  (vlastných zdrojov alebo úver) na zabezpečenie financovania celkových oprávnených i neoprávnených výdavkov projektu počas   celej doby jeho realizácie.
          Z uvedeného dôvodu sa   predkladá na rokovanie Miestneho zastupiteľstva  návrh uznesenia vo forme požadovanej prílohy k žiadosti o nenávratný finančný príspevok na jednotlivé projekty.